સુમનાઃ ધર્માત્માને રોગ થતો નથી. પીડા થતી નથી. થાક લાગતો નથી. તેના મૃત્યુ સમયે દિવ્ય રૂપધારી ગંધર્વો તેમ જ વેદપાઠમાં જોડાયેલા તથા ગીતજ્ઞાન કરવામાં કુશળ બ્રાહ્મણો તેની સમક્ષ હાજર થાય છે. તેનું મરણ અગ્નિશાળામાં, ગાયોના સ્થાનમાં, દેવાલયમાં, આરામસ્થાન કે બગીચામાં, તળાવ પર કે જ્યાં પીપળાનું વૃક્ષ તથા વડનું ઝાડ હોય ત્યાં અથવા બ્રહ્મવૃક્ષ – ખાખરાનું ઝાડ કે ઉંબરાનું વૃક્ષ હોય અથવા બીલીનું વૃક્ષ જ્યાં હોય ત્યાં થાય છે. તેને લેવા માટે પાલખી આવે છે. અથવા હંસથી જોડેલું મનોહર વિમાન આવે છે. અથવા વિમાન, ઘોડો કે ઉત્તમ હાથી તેને લેવા આવે છે. તેની ઉપર છત્ર ધારણ કરવામાં આવે છે. ચામરો વીંઝાય છે. તેને ઉદ્દેશીને ગંધર્વો ગીતો ગાયા કરે છે. પંડિતો, બંદીઓ, દિવ્ય ચારણો, વેદપારંગતો અને બ્રાહ્મણો તેની સ્તુતિ કરે છે. એ ધર્માત્મા મૃત્યુ સમયે પણ મહાજ્ઞાની હોય છે. એટલે સ્નાન માટે તીર્થને મેળવે છે.